
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	26 februarie 2008

	Nr.
	27/565


R A P O R T

asupra propunerii legislative privind modificarea şi completarea Ordonanţei de urgenţă a Guvernului nr.148/2005 privind susţinerea familiei în vederea creşterii copilului
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 847 din 3 decembrie 2007, cu dezbaterea pe fond în procedură obişnuită a a propunerii legislative privind modificarea şi completarea Ordonanţei de urgenţă a Guvernului nr.148/2005 privind susţinerea familiei în vederea creşterii copilului.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.684/29.05.2007)

· avizul negativ al Consiliului Economic şi Social (nr.1157/18.06.2007)

· avizul favorabil al Comisiei juridice, de disciplină şi imunităţi (nr.31/1323/3.12.2007)

· avizul favorabil al Comisiei pentru sănătate şi familie (nr.28/618/13.12.2007)

· avizul favorabil al Comisiei pentru egalitatea de şanse pentru femei şi bărbaţi (nr.37/12/20.01.2008)

· punctul de vedere negativ al Guvernului (nr.1522/22.06.2007).

Propunerea legislativă are ca obiect de reglementare modificarea şi completarea Ordonanţei de urgenţă a Guvernului nr.148/2005 privind susţinerea familiei în vederea creşterii copilului, aprobată cu modificări şi completări prin Legea nr.7/2007, în vederea remedierii unei situaţii inechitabile existente în cazul persoanelor care, în ultimul an anterior naşterii copilului, au realizat timp de 12 luni, venituri profesionale supuse impozitului pe venit potrivit prevederilor Legii nr.571/2003 privind Codul fiscal, cu modificările şi completările ulterioare, mai mari decât salariul minim pe economie. Astfel, aceste persoane ar urma să beneficieze de o indemnizaţie lunară în valoare de 80% din media salariilor brute obţinute în această perioadă, dar nu mai puţin de 800 lei. 
Comisia propune Plenului Camerei Deputaţilor respingerea  iniţiativei legislative din următoarele considerente:
Formula propusă de iniţiatori contravine principiilor consacrate de Ordonanţa de urgenţă a Guvernului nr.148/2005. Această prestaţie nu poate fi acordată diferenţiat în funcţie de veniturile realizate de către persoanele îndreptăţite, deoarece un asemenea mod de calcul, bazat pe variabila reprezentând nivelul salariului, nu permite fundamentarea corespunzătoare a bugetului astfel încât să se asigure plata drepturilor stabilite.
Majorarea cuantumului indemnizaţiei pentru creşterea copilului nu poate fi susţinută, deoarece determină influenţe financiare suplimentare asupra bugetului general consilidat, iar iniţiatorii nu precizează sursele financiare necesare acoperirii creşterii cheltuielilor, încălcându-se astfel prevederile art.15 alin(1) din Legea nr.500/2002 privind finanţele publice.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată. 

La dezbaterile care au avut loc în şedinţa comisiei din 20 februarie 2008 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Egalităţii de Şanse:
· d-na Theodora Bertzi - Secretar de Stat
· d-na Cecilia Sebe – şef serviciu.
La lucrările comisiei au fost prezenţi 17 deputaţi, din totalul de 18 membri ai comisiei.

Raportul comisiei a fost adoptat cu 15 voturi pentru şi un vot împotrivă.

Propunerea legislativă a fost respinsă de Senat în şedinţa din 27 noiembrie 2007.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE,



SECRETAR,



Gheorghe Barbu


Kerekes Károly 

Şef serviciu, 

Consilier Elena MESAROŞ

Întocmit,

Expert Sorina Steliana SZABO

